2)

3 priedėlis pakeičiamas taip: „3 priedėlis Pranešimų SNOWTAM Forma NURODYMAI, KAIP PILDYTI PRANEŠIMŲ SNOWTAM FORMĄ 1. Bendrieji nurodymai a) Teikdami informaciją daugiau kaip apie vieną kilimo ir tūpimo taką, dėl kiekvieno iš jų atskirai užpildykite B–H punktus (lėktuvo eksploatacinių savybių apskaičiavimo skirsnis). b) Raidės, kuriomis žymimi duomenų elementai, naudojamos tik kaip nuorodos, jos į pranešimus neįtraukiamos. Raidėmis M („mandatory“: privaloma), C („conditional“: atsižvelgiant į aplinkybes) ir O („optional“: neprivaloma) žymimas naudojimas ir informacija, jos pateikiamos taip, kaip paaiškinta toliau. c) Naudojami metriniai vienetai, matavimo vienetas nenurodomas. d) Ilgiausias pranešimo SNOWTAM galiojimo laikotarpis – 8 valandos. Kaskart, kai gaunamas naujas pranešimas apie kilimo ir tūpimo tako būklę, skelbiamas naujas pranešimas SNOWTAM. e) Kiekvienu pranešimu SNOWTAM atšaukiamas ankstesnis pranešimas SNOWTAM. f) Siekiant palengvinti automatinį pranešimų SNOWTAM apdorojimą kompiuterinėse duomenų bazėse, įtraukiama sutrumpinta antraštė „TTAAiiii CCCC MMYYGGgg (BBB)“. Šių simbolių paaiškinimas: TT = SNOWTAM duomenų žymuo = SW; AA = valstybės narės geografinė nuoroda, pvz., LF = PRANCŪZIJA; iiii = pranešimo SNOWTAM keturženklės grupės serijos numeris; CCCC = iš keturių raidžių sudaryta aerodromo, kuriam skirtas pranešimas SNOWTAM, vietos nuoroda; MMYYGGgg = stebėjimo arba matavimo data ir laikas; čia: MM = mėnuo, pvz., sausis = 01, gruodis = 12; YY = mėnesio diena; GGgg = laikas valandomis (GG) ir minutėmis (gg) suderintuoju pasauliniu laiku; (BBB) = neprivaloma grupė, skirta: anksčiau tokiu pat serijos numeriu išplatinto pranešimo SNOWTAM klaidos pataisai = COR. Skliaustai (BBB) naudojami siekiant nurodyti, kad grupė yra neprivaloma. Jei informacija teikiama apie daugiau kaip vieną kilimo ir tūpimo taką ir atskiros stebėjimo arba vertinimo datos ir laikas nurodomi pakartotinai pildant B punktą, tai į sutrumpintą antraštę (MMYYGGgg) įrašoma paskutinė stebėjimo arba vertinimo data ir laikas. g) Pranešimo SNOWTAM formoje tekstas „SNOWTAM“ ir pranešimo SNOWTAM keturženklės grupės serijos numeris atskiriami tarpu, pvz., SNOWTAM 0124. h) Kad būtų lengviau skaityti pranešimą SNOWTAM, po pranešimo SNOWTAM serijos numerio, po A punkto ir po lėktuvo eksploatacinių savybių apskaičiavimo skirsnio pradedama nauja eilutė. i) Teikdami informaciją daugiau kaip apie vieną kilimo ir tūpimo taką, pakartokite Lėktuvo eksploatacinių savybių apskaičiavimo skirsnyje pateiktą informaciją, pateiktą prieš Informacijos apie padėtį skirsnį, pradėdami nuo kiekvieno kilimo ir tūpimo tako vertinimo datos ir laiko. j) Privaloma informacija: 1) AERODROMO VIETOS NUORODA; 2) VERTINIMO DATA IR LAIKAS; 3) MAŽESNYSIS KILIMO IR TŪPIMO TAKO ŽYMENS NUMERIS; 4) KIEKVIENO KILIMO IR TŪPIMO TAKO TREČDALIO BŪKLĖS KODAS ir 5) KIEKVIENO KILIMO IR TŪPIMO TAKO TREČDALIO BŪKLĖS APIBŪDINIMAS (kai nurodomas kilimo ir tūpimo tako būklės kodas (RWYCC) nuo 0 iki 6). 2. Lėktuvo eksploatacinių savybių apskaičiavimo skirsnis A punktas. Aerodromo vietos nuoroda (iš keturių raidžių sudaryta vietos nuoroda). B punktas. Vertinimo data ir laikas (iš aštuonių skaitmenų sudaryta datos ir laiko grupė, rodanti stebėjimo laiką – mėnesį, dieną, valandą ir minutę suderintuoju pasauliniu laiku). C punktas. Mažesnysis kilimo ir tūpimo tako žymens numeris (nn[L] arba nn[C], arba nn[R]). Įrašomas tik vienas kiekvieno kilimo ir tūpimo tako žymuo, o tai visada turi būti mažesnysis numeris. D punktas. Kiekvieno kilimo ir tūpimo tako trečdalio būklės kodas. Dėl kiekvieno kilimo ir tūpimo tako trečdalio įrašoma tik po vieną skaitmenį (0, 1, 2, 3, 4, 5 arba 6), kiekvieną iš jų atskiriant pasviruoju brūkšniu (n/n/n). E punktas. Kiekvieno kilimo ir tūpimo tako trečdalio procentinis padengimas. Jei teikiate tokią informaciją, įrašykite kiekvieną kilimo ir tūpimo tako trečdalį apibūdinančią vertę – 25, 50, 75 arba 100, kiekvieną iš jų atskirdami pasviruoju brūkšniu ([n]nn/[n]nn/[n]nn). Ši informacija pateikiama tik tuo atveju, jei kiekvieno kilimo ir tūpimo tako trečdalio būklė (G punktas) apibūdinta kitaip nei „DRY (sausas)“. Jei būklė nenurodoma, tai pažymima prie atitinkamo (-ų) kilimo ir tūpimo tako trečdalio (-ių) įrašant „NR“. F punktas. Kiekvieno kilimo ir tūpimo tako trečdalio laisvo teršalo gylis Jei teikiate tokią informaciją, milimetrais nurodykite kiekvieną kilimo ir tūpimo tako trečdalį apibūdinančią vertę, kiekvieną iš jų atskirdami pasviruoju brūkšniu (nn/nn/nn). Ši informacija teikiama tik apie tokius teršalus: — stovintis vanduo, vertes nurodant su kodu 04 ir tada įrašant nustatytąją vertę. Dideli pokyčiai – 3 mm, — pažliugęs sniegas, vertes nurodant su kodu 03 ir tada įrašant nustatytąją vertę. Dideli pokyčiai – 3 mm, — šlapias sniegas, vertes nurodant su kodu 03 ir tada įrašant nustatytąją vertę. Dideli pokyčiai – 5 mm ir — sausas sniegas, vertes nurodant su kodu 03 ir tada įrašant nustatytąją vertę. Dideli pokyčiai – 20 mm. Jei būklė nenurodoma, tai pažymima prie atitinkamo (-ų) kilimo ir tūpimo tako trečdalio (-ių) įrašant „NR“. G punktas. Kiekvieno kilimo ir tūpimo tako trečdalio būklės apibūdinimas. Kiekvienas kilimo ir tūpimo tako trečdalis apibūdinamas kuriuo nors iš toliau nurodytų būklės apibūdinimų, juos atskiriant pasviruoju brūkšniu. COMPACTED SNOW (suplūktas sniegas) DRY SNOW (sausas sniegas) DRY SNOW ON TOP OF COMPACTED SNOW (sausas sniegas ant suplūkto sniego) DRY SNOW ON TOP OF ICE (sausas sniegas ant ledo) FROST (šerkšnas) ICE (ledas) SLIPPERY WET (slidus šlapias) SLUSH (pažliugęs sniegas) SPECIALLY PREPARED WINTER RUNWAY (specialiai paruoštas žieminis kilimo ir tūpimo takas) STANDING WATER (stovintis vanduo) WATER ON TOP OF COMPACTED SNOW (vanduo ant suplūkto sniego) WET (šlapias) WET ICE (šlapias ledas) WET SNOW (šlapias sniegas) WET SNOW ON TOP OF COMPACTED SNOW (šlapias sniegas ant suplūkto sniego) WET SNOW ON TOP OF ICE (šlapias sniegas ant ledo) DRY (sausas) (nurodoma tik tokiu atveju, jei nėra teršalų) Jei būklė nenurodoma, tai pažymima prie atitinkamo (-ų) kilimo ir tūpimo tako trečdalio (-ių) įrašant „NR“. H punktas. Kilimo ir tūpimo tako plotis, kuriam galioja kilimo ir tūpimo tako būklės kodai. Įrašomas plotis metrais, jei jis mažesnis už paskelbtąjį kilimo ir tūpimo tako plotį. 3. Informacijos apie padėtį skirsnis Po informacijos apie padėtį skirsnyje esančių elementų dedamas taškas. Informacijos apie padėtį skirsnyje esantys elementai, apie kuriuos nėra informacijos, arba elementai, kurių skelbimo sąlygos, grindžiamos aplinkybėmis, nėra įvykdytos, paliekami visai neužpildyti. I punktas. Sutrumpintas kilimo ir tūpimo tako ilgis. Įrašomas taikytinas kilimo ir tūpimo tako žymuo ir naudingasis ilgis metrais (pvz., RWY nn [L] arba nn [C], arba nn [R] REDUCED TO [n]nnn). Ši informacija teikiama su sąlyga, kad yra paskelbtas pranešimas NOTAM su nauju paskelbtųjų atstumų rinkiniu. J punktas. Pustomas sniegas ant kilimo ir tūpimo tako Jei teikiama informacija apie pustomą sniegą, įrašoma su tarpu „DRIFTING SNOW“ (RWY nn arba RWY nn[L], arba nn[C], arba nn[R] DRIFTING SNOW). K punktas. Birus smėlis ant kilimo ir tūpimo tako. Jei teikiama informacija apie birų smėlį ant kilimo ir tūpimo tako, įrašomas mažesnysis kilimo ir tūpimo tako žymuo, tarpas ir žodžiai „LOOSE SAND“ (RWY nn arba RWY nn[L], arba nn[C], arba nn[R] LOOSE SAND). L punktas. Cheminis kilimo ir tūpimo tako apdorojimas. Jei nurodoma, kad kilimo ir tūpimo takas apdorotas chemiškai, įrašomas mažesnysis kilimo ir tūpimo tako žymuo, tarpas ir „CHEMICALLY TREATED“ (RWY nn arba RWY nn[L], arba nn[C], arba nn[R] CHEMICALLY TREATED). M punktas. Sniego sankaupos ant kilimo ir tūpimo tako. Jei nurodoma, kad ant kilimo ir tūpimo tako yra sniego sankaupų, įrašomas mažesnysis kilimo ir tūpimo tako žymuo, tarpas, žodis „SNOWBANK“, vėl tarpas ir raidė L, jei sankaupos kairėje, R – jei dešinėje, arba LR – jei abiejose pusėse, atstumas metrais nuo ašinės linijos, tarpas ir raidės FM CL (RWY nn arba RWY nn[L], arba nn[C], arba nn[R] SNOWBANK Lnn arba Rnn, arba LRnn FM CL). N punktas. Sniego sankaupos ant riedėjimo tako. Kai ant riedėjimo tako (-ų) yra sniego sankaupų, nurodomas (-i) riedėjimo tako (-ų) žymuo (žymenys) su tarpu „SNOWBANKS“ (TWY [nn]n arba TWYS [nn]n/[nn]n/[nn]n… arba ALL TWYS SNOWBANKS). O punktas. Sniego sankaupos šalia kilimo ir tūpimo tako. Jei nurodoma, kad yra sniego sankaupų, kyšančių virš aerodromo sniego plano aukščio profilio, įrašomas mažesnysis kilimo ir tūpimo tako žymuo, tarpas ir „ADJ SNOWBANKS“ (RWY nn arba RWY nn[L], arba nn[C], arba nn[R] ADJ SNOWBANKS). P punktas. Riedėjimo tako būklė. Jei nurodoma, kad riedėjimo takas yra slidus arba prastos būklės, įrašomas riedėjimo tako žymuo, tarpas ir „POOR“ (TWY [n arba nn] POOR arba TWYS [n arba nn]/[n arba nn]/[n arba nn] POOR… arba ALL TWYS POOR). R punktas. Perono būklė. Jei nurodoma, kad peronas yra slidus arba prastos būklės, įrašomas perono tako žymuo, tarpas ir „POOR“ (APRON [nnnn] POOR arba APRONS [nnnn]/[nnnn]/[nnnn] POOR arba ALL APRONS POOR). S punktas. (NR) Nepranešama. T punktas. Pastabos paprasta kalba.“